Nariadenie Komisie (ES) č. 2390/1999
z 25. októbra 1999,
ktorým sa ustanovujú podrobné pravidlá uplatňovania nariadenia (ES) č. 1663/95, pokiaľ ide o formu a obsah účtovných údajov na účely schválenia účtovnej závierky Záručnej sekcie EPUZF, ktoré musia mať členské štáty k dispozícii pre Komisiu
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na nariadenie Rady (EHS) č. 729/70 z 21. apríla 1970 o financovaní Spoločnej poľnohospodárskej politiky [1], naposledy zmenené a doplnené nariadením (ES) č. 1287/95 [2], najmä na jeho článok 4 ods. 6,
so zreteľom na nariadenie Komisie (ES) č. 1663/95 zo 7. júla 1995, ktorým sa ustanovujú podrobné pravidlá uplatňovania nariadenia Rady (EHS) č. 729/70 týkajúce sa postupu schválenia účtovnej závierky sekcie záruk EPUZF [3], naposledy zmenené a doplnené nariadením (ES) č. 2245/1999 [4], najmä na jeho článok 2 ods. 3,
keďže:
(1) mala by sa stanoviť forma a obsah účtovných údajov uvedených v článku 2 ods. 1 nariadenia (ES) č. 1663/95 a rozhodnutie Komisie K(96)2732 z 3. októbra 1999, ktorým sa ustanovujú podrobné pravidlá uplatňovania nariadenia (ES) č. 1663/95, pokiaľ ide o formu a obsah účtovných údajov na účely schválenia účtovnej závierky sekcie záruk EPUZF, ktoré musia mať členské štáty k dispozícii pre Komisiu, by sa malo zrušiť;
(2) členským štátom by mala byť poskytnutá primeraná lehota na uskutočnenie zmien svojich systémov automatického spracovania údajov, a podľa toho by sa v prílohe I malo rozlišovať medzi údajmi, ktoré musia byť k dispozícii na finančný rok 2000 začínajúci 16. októbra 1999 a údajmi, ktoré musia byť k dispozícii pre finančný rok 2001 začínajúci 16. októbra 2000;
(3) malo by byť zabezpečené utajenie a zabezpečenie údajov zasielaných v elektronickej podobe;
(4) výbor Európskeho poľnohospodárskeho usmerňovacieho a záručného fondu nedoručil svoje stanovisko v lehote stanovenej jeho predsedom,
PRIJALA TOTO NARIADENIE:
Článok 1
Formu a obsah účtovných údajov uvedených v článku 2 ods. 1 nariadenia (ES) č. 1663/95 a spôsob, ktorým sa majú zasielať, stanovujú prílohy I ("Tabuľka X"), II (Technické špecifikácie pre prenos počítačových súborov do EPUZF) a III ("Aide-mémoire") k tomuto nariadeniu.
Článok 2
1. Každý členský štát uchováva pre Komisiu k dispozícii všetky údaje označené "X", "A" alebo "B" podľa rozpočtových bodov v tabuľke v prílohe I za každou jednotlivou operáciou zahŕňajúcou platby a príjmy sekcie záruk EPUZF. Tieto údaje sa uchovávajú elektronicky.
2. Na písomnú žiadosť Komisie a na výlučný účel prípravy dokumentov a kontrol na mieste zašlú koordinačné orgány Komisii do 30 pracovných dní také elektronické záznamy, ktoré zodpovedajú technickým špecifikáciám stanoveným v prílohe II.
3. Komisia zabezpečí utajenie a zabezpečenie údajov zasielaných členskými štátmi.
Článok 3
Týmto sa zrušuje rozhodnutie Komisie K(96)2732.
Článok 4
Toto nariadenie nadobúda účinnosť siedmy deň od jeho uverejnenia v Úradnom vestníku Európskych spoločenstiev.
Bude sa uplatňovať od 16. októbra 1999.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. októbra 1999